## Rješenje Ustavnog suda Republike Hrvatske broj U-I-218 od 2

### NN 36/1997 (7.4.1997.), Rješenje Ustavnog suda Republike Hrvatske broj U-I-218 od 2

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući povodom prijedloga Krešimira Panjakovića,
odvjetnika iz Osijeka, Kapucinska 27/II, za ocjenu ustavnosti propisa,
na sjednici održanoj dana 2. travnja 1997. godine, donio je sljedeće

## **RJEŠENJE**

1. Ne prihvaća se prijedlog za ocjenu ustavnosti članka 387. stavka
1. i 2. Zakona o trgovačkim društvima ("Narodne novine", br. 111/93).

2. Ovo rješenje objavit će se u "Narodnim novinama".

Obrazloženje

Krešimir Panjaković podnio je, temeljem članka 15. stavka 1. Ustavnog
zakona o Ustavnom sudu Republike Hrvatske ("Narodne novine", br. 13/91),
prijedlog za ocjenu ustavnosti odredbe citirane u izreci rješenja, navodeći
da je isti protivan članku 27. i članku 54. stavku 1. Ustava Republike
Hrvatske.

Prijedlog nije osnovan.

Osporena odredba, koja određuje pretpostavke za osnivanje društva s
ograničenom odgovornošću glasi:

**stavak 1.**

"Društvo se osniva na temelju ugovora kojeg sklapaju osnivači (društveni
ugovor). Svi osnivači moraju potpisati društveni ugovor koji se sklapa
u obliku javnobilježničke isprave."

**stavak 2.**

"Ako društvo osniva jedan osnivač, društveni ugovor zamjenjuje izjava
osnivača, o osnivanju društva s ograničenom odgovornošću, dana kod javnog
bilježnika."

Članak 27. Ustava određuje odvjetništvo kao samostalnu i neovisnu službu,
koja osigurava pravnu pomoć građanima u skladu sa zakonom, a članak 54.
stavak 1. Ustava određuje pravo svakoga na rad i slobodu rada.

Osporenom odredbom niti jedan od ta dva ustavna principa nije doveden
u pitanje.

Za razliku od odvjetništva, koje je samostalna i neovisna služba i pruža
pravnu pomoć građanima, a koja prema članku 3. Zakona o odvjetništvu ("Narodne
novine", br. 9/94) obuhvaća sve oblike pravne pomoći građanima, javno bilježništvo
je javna služba (članak 1. Zakona o javnom bilježništvu "Narodne novine",
br. 78/93 i 29/94).

Prema stavku 2. i 3. članka 3. Zakona o javnom bilježništvu, javnobilježničke
isprave i njihovi otpravci, po tom zakonu, imaju snagu javnih isprava ako
su prilikom njihovog sastavljanja i izdavanja ispunjene bitne formalnosti
propisane tim zakonom, a osim toga javnobilježnički akt može u zakonom
propisanim slučajevima biti izvršna isprava, za razliku od odvjetničkih
podnesaka, koji imaju karakter privatnih isprava.

Radi toga, određivanjem da se društveni dogovor radi osnivanja društva
s ograničenom odgovornošću sklapa u obliku javnobilježničke isprave, radi
postizavanja određenih pravnih učinaka, ne onemogućava pravo građanima
da traže pravnu pomoć odvjetnika, kako tvrdi predlagatelj. Naime, kod javnog
bilježnika građani imaju pravo da ih prilikom sastava javnobilježničke
isprave zastupa odvjetnik. Dapače, i sam društveni dogovor iz članka 387.
stavka 1. Zakona o trgovačkim društvima može sačiniti odvjetnik, a u kojem
slučaju će javni bilježnik provesti postupak solemnizacije društvenog ugovora,
u skladu s člankom 59. stavkom 1. Zakona o javnom bilježništvu.

Prema tome, osporenom odredbom nije povrijeđena odredba članka 27. Ustava.
Također, osporena odredba nije niti u suprotnosti s člankom 54. Ustava
jer odvjetnicima se tom odredbom ne onemogućava pravo na rad i sloboda
rada, već se samo za pravovaljanost društvenog ugovora traži određena zakonska
forma. Sigurno je da time što neke ugovore može, pored odvjetnika, u okviru
svoje nadležnosti, sastaviti i bilježnik, predstavlja određenu konkurenciju
odvjetnicima, međutim, ne i povredu iz članka 54. Ustava.

Zbog naprijed iznesenog, Sud je, u skladu s člankom 45. Poslovnika Ustavnog
suda Republike Hrvatske ("Narodne novine", br. 29/94), odlučio da ne prihvati
prijedlog za ocjenu ustavnosti članka 387. stavka 1. i 2. Zakona o trgovačkim
društvima.

Objava rješenja temelji se na odredbi članka 20. stavka 1. Ustavnog
zakona o Ustavnom sudu Republike Hrvatske.

Broj: U-I-218/1997
Zagreb, 2. travnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 36/1997-532